b'\n_START_ARTICLE_\nLetali\xc5\xa1\xc4\x8de Tezno\n_START_PARAGRAPH_\nLetali\xc5\xa1\xc4\x8de Tezno je nekdanje civilno-voja\xc5\xa1ko letali\xc5\xa1\xc4\x8de v Mariboru. Letali\xc5\xa1\xc4\x8de je bilo postavljeno na voja\xc5\xa1kem vadi\xc5\xa1\xc4\x8du na Teznem.\n_START_SECTION_\nPrvi pristanek letala 1913\n_START_PARAGRAPH_\nDopoldne 28. oktobra 1913, je avstro-ogrsko voja\xc5\xa1ko letalo kro\xc5\xbeilo nad Maribor in pristalo na letali\xc5\xa1\xc4\x8du Tezno. Bilo je izvidni\xc5\xa1ko dvokrilno letalo: Lohner Pfeilflieger-Barbar I, z motorjem Austro-Daimler 120HP. Izstopila sta pilot poro\xc4\x8dnik Rzemenoivsku plemeniti Trauteneg ter njegov opazovalec poro\xc4\x8dnik Stojsavijevi\xc4\x8d.\n_START_SECTION_\nAvstro-Ogrska letalska stotinja 1915-1918\n_START_PARAGRAPH_\nAvstro-Ogrska vojska je v zaledju So\xc5\xa1ke fronte zgradila ve\xc4\x8d kot 20 letali\xc5\xa1\xc4\x8d med katerimi je bilo tudi letali\xc5\xa1\xc4\x8de Tezno. Letali\xc5\xa1\xc4\x8de je imelo travnato stezo in objekte za varovanje letal, platnene \xc5\xa1otore in lesene hangarje. Pripadniki letalskih enot so se nastanili na letali\xc5\xa1\xc4\x8du in v bli\xc5\xbenjem kraju.\n_START_SECTION_\nEksadrilija generala Rudolfa Maistra 1918-1919\n_START_PARAGRAPH_\nOd oktobra do novembra leta 1918 se je na \xc5\xbeelezni\xc5\xa1ki postaji v Mariboru nabralo veliko letalskega materiala, namenjenega boji\xc5\xa1\xc4\x8du. Mariborsko voja\xc5\xa1ko poveljstvo je vagone zadr\xc5\xbealo in zastra\xc5\xbeilo. Iz Ljubljane je prispel poro\xc4\x8dnik Emil Grizold in prevzel vodstvo mariborskega letali\xc5\xa1\xc4\x8da Tezno. Decembra 1918 je poro\xc4\x8dnik Mihajlo Dor\xc4\x8di\xc4\x87 zamenjal Grizolda in uredil 3 manj\xc5\xa1e hangerje in barake. Z \xc5\xbeelezni\xc5\xa1ke postaje so prepeljali letala in jih sestavili: 4 velike Brandenburge z motorji Benz in 4 letala Uci z motorji Hiero. Prvi polet je bil opravljen 4.decembra 1918 nad Mariborom. 13. marca 1919 sta z letali\xc5\xa1\xc4\x8da poleteli na prvi bojni polet letali s Mihajlom Dor\xc4\x8di\xc4\x87em in Emilom Grizoldom ter drugo z Ljudevitom Jure\xc5\xa1em in Vinkom Arzen\xc5\xa1kom. 24. aprila je po ukazu poveljnika Dravske divizijske oblasti prevzel mariborsko letalsko enoto poro\xc4\x8dnik Stjepan Burazovi\xc4\x87. Enota je imela 81 ljudi, 6 dvosede\xc5\xbenih letal veliki Brandenburg za bombardiranje opremljenih z: 12,5 kg te\xc5\xbekimi bombami, 2x 8 mm strojnicami Schwarzlose in fotografsko \xc5\xa1katlo in 4 enosede\xc5\xbena okretnej\xc5\xa1a lovska letala Berg za zra\xc4\x8dne boje oboro\xc5\xbeena s 2 strojnicama 8 mm Schwarzlose in z 0,5 kg te\xc5\xbekimi bombami. Veliko zaslugo za letalske uspehe je imel poro\xc4\x8dnik Stjepan Burazovi\xc4\x87, ki je tudi sam najve\xc4\x8dkrat sodeloval v bojnih akcijah. Enota je v \xc4\x8dasu delovanja opravila 212 poletov. Pri tem je naletela 650 ur letenja. Uradno ime je bilo: Aeroplanska eskadrilja Maribor. Na vseh poletih je izgubila le dve letali in ni imela smrtnih \xc5\xbertev. Z ukazom poveljstva kraljevega vojnega letalstva je bila razpu\xc5\xa1\xc4\x8dena 6.oktobra 1919. Letala in opremo so preselili v Zagreb.\n_START_SECTION_\nDelovanje aerokluba Na\xc5\xa1a krila 1927\n_START_PARAGRAPH_\nAeroklub \xc2\xbbNa\xc5\xa1a krila\xc2\xab\xc2\xa0je bil ustanovljen 20. decembra 1927 pod pokroviteljstvom dr. Josipa Tomin\xc5\xa1ka, to je tudi za\xc4\x8detek dana\xc5\xa1njega Letalskega centra Maribor, vendar se je vmes ve\xc4\x8dkrat preimenoval. Leta 1937 je Aeroklub postal upravljavec in lastnik prej voja\xc5\xa1kega letali\xc5\xa1\xc4\x8da Tezno ter ga registriral kot sekundarno mednarodno civilno letali\xc5\xa1\xc4\x8de.\n_START_SECTION_\nLetali\xc5\xa1\xc4\x8de po drugi svetovni vojni 1945-51\n_START_PARAGRAPH_\nPo drugi svetovni vojni je takratni aeroklub uporabljal letali\xc5\xa1\xc4\x8de do leta 1951, po tem so letali\xc5\xa1\xc4\x8de zaradi tega, ker je bilo nevarno zaprli, saj je v 50tih bilo veliko smrtnih nesre\xc4\x8d na letali\xc5\xa1\xc4\x8du. Aeroklub je dokon\xc4\x8dno leta 1953 zgradil novo letali\xc5\xa1\xc4\x8de, na lokaciji Skok -kjer je \xc5\xa1e danes mednarodno letali\xc5\xa1\xc4\x8de Maribor.'